text: L'economista Marc Ciria analitza el resultat de l'auditoria del Barça
  El director general del FC Barcelona, Ferran Reverter, i el president, Joan Laporta // EFE - Alejandro García
  Actualitzada el 06-10-2021 21:24
  Ferran Reverter, director general del FC Barcelona, ha presentat l'anomenada due diligence , és a dir, l'examen de l'estat econòmic que s'ha trobat la junta actual quan ha entrat al club i el pla per mirar d'arreglar-ho. Ha estat una posada en escena diferent d'una roda de premsa convencional i amb poques bones notícies.
  Per resumir-ho ràpid, un club en fallida, un deute de 1.350 milions d'euros i 481 milions d'euros en pèrdues. Tot plegat per una "gestió nefasta" de la junta de Bartomeu, segons ha explicat Reverter. Això sí, encara hi ha marge per a la il·lusió, perquè diuen que es podran fitxar cracs molt aviat.
  El Versió RAC1 ho ha analitzat amb la redactora d'esports de RAC1 que ha seguit tota la situació econòmica del club, Marta Ramon, i amb Marc Ciria, economista i soci fundador i director general de Diagonal Inversiones. Ciria assegura que és la pitjor crisi econòmica de la història del Barça.
  Si tinguéssim una empresa amb patrimoni negatiu com tenia el Barça tindríem l'obligació d'anar a un auditor. Si no, estaríem davant d'un delicte. És la pitjor crisi econòmica de la història del Barça
  Marc Ciria economista
  L'origen d'aquesta crisi és la mala gestió i l'opacitat de la junta anterior.
  La praxi de la junta anterior el que fa és que no tinguis informació, evitar ser transparent. Em crec que cada dia rebés trucades de l'auditor. No hi havia un model econòmic ordenat. Això ens porta aquest drama
  Marc Ciria als estudis de RAC1
  La sortida de Leo Messi
  I ara, què? Segons Ciria, un pas imprescindible és "millorar els òrgans de control" perquè siguin independents i alertin de la situació real del club.
  El gran repte està a millorar els òrgans de control perquè els estatuts no serveixen per a res. Perquè això no es torni a repetir els òrgans de control han de ser independents
  Sobre la sortida de Leo Messi, l'economista creu que era necessària per poder rebaixar la massa salarial del Barça, una de les lloses principals per a l'economia del club.
  Si renoves Messi, com rebaixes la massa salarial de la resta de la plantilla? Era la més alta del món, un 30% més alta que altres equips que després ens passaven la mà per la cara a la Champions. Renovar Messi ens portava al precipici més absolut